Med virkning fra den 1. juli 2017, kan alle kørekort, der udstedes til gruppe 1 (alm. bil, motorcykel, stor knallert, mv.) vil fremover have en gyldighed på 15 år, med mindre kørekortet er begrænset som følge af helbredsmæssige årsager.
For gruppe 1-førere gælder derfor den almindelige gyldighedsperiode uanset førerens alder.
Som indehaver af et gruppe 1-kørekort skal du fortsat forny dit kørekort, når det udløber, men du skal som udgangspunkt ikke medbringe en lægeattest, når der søges om fornyelse af kørekort til gruppe 1, uanset indehaverens alder.
Hvis kørekortets gyldighedstid er individuelt fastsat, skal kørekortets indehaver indlevere lægeattest i forbindelse med ansøgning om fornyelse af kørekort. Kontakt din nærmeste Borgerservice for yderligere information omkring netop dit kørekort.
For førere af motorkøretøjer til gruppe-2( lastbil, bus og erhvervsmæssig personbefordring) er de hidtidige regler fortsat gældende, og der vil fortsat skulle indleveres lægeattest ved fornyelse af kørekort.
Kørekort til lastbil, bus og erhvervsmæssig personbefordring udstedes med en gyldighedstid på 5 år.
Kørekortet kan i alle tilfælde udstedes med en kortere gyldighedsperiode end de oven for nævnte, eksempelvis hvis dine helbredsoplysninger taler for det, eller hvis der er begrundet tvivl om, hvor vidt du er ædruelig eller afhængig af andre bevidsthedspåvirkende stoffer.
Ønskes yderlige information, findes det på www.fstyr.dk